b"\n_START_ARTICLE_\nJohn MacBride\n_START_SECTION_\nLiv og virke\n_START_PARAGRAPH_\nMacBride ble f\xc3\xb8dt i Westport i Mayo. Faren var Patrick MacBride, butikkeier og handelsmann, og moren var Honoria Gill. Han ble utdannet hos Christian Brothers i Westpost og senere ved St. Malachy's College i Belfast. Deretter jobbet han en periode i en tekstilbutikk i Castlerea. Han hadde studert medisin, men fullf\xc3\xb8rte ikke studiene og begynte i stedet \xc3\xa5 jobbe for et legemiddelfirma i Dublin. _NEWLINE_Kort etter at Gaelic Athletic Association var stiftet var han mye sammen med Michael Cusack, og han meldte seg inn i Irish Republican Brotherhood (IRB). Han var ogs\xc3\xa5 medlem av Celtic Literary Society, hvor han ble kjent med Arthur Griffith, som ble en god venn. I 1893 klassifiserte britene ham som en \xc2\xabfarlig nasjonalist\xc2\xbb, og i 1896 reiste han til USA for IRB. Etter denne reisen emigrerte han til S\xc3\xb8r-Afrika. _NEWLINE_Han kjempet i boerkrigen, hvor han opprettet Irish Transvaal Brigade. Den ble kjent som MacBride's Brigade etter grunnleggeren, men kommandanten var den irsk-amerikanske obersten John Blake. Brigaden ble offisielt anerkjent av boernes regjering, og MacBride fikk graden major og statsborgerskap i Transvaal. Omkring 500 irer og irsk-amerikanere kjempet i brigaden, ved flere tilfeller mot irske regimenter i British Army som Dublin Fusiliers og Inniskillings. MacBride var involvert i kamper ved Ladysmith, Colenso og andre steder. _NEWLINE_Innen mai 1900 hadde de irske kommandosoldatene blitt splittet opp i to irske Transvaalbridager. I Irland vokste st\xc3\xb8tten til boerne, og s\xc3\xa6rlig Arthur Griffith og Maud Gonne drev pro-boeragitasjon. _NEWLINE_Etter boerkrigen reiste MacBride til Paris. Han giftet seg med Maud Gonne i 1903; de hadde m\xc3\xb8tt hverandre i 1900 gjennom W.B. Yeats. S\xc3\xb8nnen Sean MacBride, som i 1974 vant Nobels fredspris, ble f\xc3\xb8dt \xc3\xa5ret etter. Ekteskapet slo feil; det kom frem anklager om vold i hjemmet. MacBride vente tilbake til Dublin, og paret ble formelt separert. Ingen av dem giftet seg igjen. _NEWLINE_Ulikt de fleste av de andre lederne for p\xc3\xa5skeoppr\xc3\xb8ret var MacBride ikke medlem av Irish Volunteers, og kjente ikke til planene. Men da han befant seg midt oppe i det tilb\xc3\xb8d han sine tjenester til Thomas MacDonagh, og ble straks satt inn som nestkommanderende for 3. bataljon av Volunteers' Dublinbrigade, stasjoner ved Jacob's Biscuit Factory. Han erstattet Michael O'Hanrahan i denne stillingen. Posisjonen var lite i kamp, ettersom britene hadde mulighet til \xc3\xa5 g\xc3\xa5 rundt den under fremrykningen mot de sentrale stillingene. _NEWLINE_MacBride ble arrestert ved kapitulasjonen. Han ble stilt for krigsrett og d\xc3\xb8mt til d\xc3\xb8den. Henrettelsen fant sted ved skyting i Kilmainham fengsel 5. mai 1916 , to dager f\xc3\xb8r hans femtif\xc3\xb8rste f\xc3\xb8dselsdag. Hans siste ord var \xc2\xabJeg har sett nedover for mange gev\xc3\xa6rl\xc3\xb8p i den s\xc3\xb8rafrikanske krigen til \xc3\xa5 frykte krigen, s\xc3\xa5 v\xc3\xa6r s\xc3\xa5 snill \xc3\xa5 eksekvere dommen n\xc3\xa5\xc2\xbb. Han ble gravlagt p\xc3\xa5 Arbour Hill gravlund i Dublin."